
<Commission>{EMPL}Odbor za zaposlovanje in socialne zadeve</Commission>
predsednica

<Date>{25/02/2026}25.2.2026</Date>
Johan Van Overtveldt
predsednik
Odbor za proračun
BRUSELJ
Zadeva:	<Titre>Mnenje o uporabi Evropskega sklada za prilagoditev globalizaciji za presežne delavce na podlagi vloge Belgije – EGF/2025/004 BE/Tupperware</Titre> <DocRef>(2026/0004(BUD))</DocRef>
Spoštovani gospod predsednik!
Odboru za zaposlovanje in socialne zadeve je bilo v postopku iz naslova naloženo, da pripravi mnenje in ga predloži vašemu odboru. Odločil se je, da bo pripravil mnenje v obliki pisma.
Vprašanje je obravnaval na seji 25. februarja 2026. Na seji je sklenil, da Odboru za proračun kot pristojnemu odboru predloži mnenje, predstavljeno v nadaljevanju.
S spoštovanjem,

Li Andersson


MNENJE
A.	ker je Belgija 28. avgusta 2025 vložila vlogo EGF/2025/004 BE/Tupperware za finančni prispevek iz Evropskega sklada za prilagoditev globalizaciji za presežne delavce (ESPG) zaradi odpustitve presežnih delavcev v podjetju Tupperware General Services NV v Belgiji, ki deluje v gospodarskem sektorju, razvrščenem v oddelek 22 NACE Revizija 2 (Proizvodnja izdelkov iz gume in plastičnih mas), pri čemer je do odpuščanj prišlo v regiji na ravni NUTS 2 Provincie Oost-Vlaanderen (BE23); 
B.	ker je Belgija predložila vlogo v skladu z merilom za pomoč iz člena 4(2) točka (a) uredbe (EU) 2021/691, ki zahteva prenehanje opravljanja dejavnosti za vsaj 200 presežnih delavcev v štirimesečnem referenčnem obdobju (v tem primeru od 17. februarja 2025 do 17. junija 2025) v podjetju v državi članici, vključno s presežnimi delavci pri dobaviteljih ali proizvajalcih v poproizvodni fazi in/ali samozaposlenimi osebami, ki so prenehale opravljati dejavnost; ker je Komisija to vlogo ocenila in v skladu z vsemi veljavnimi določbami uredbe o ESPG ugotovila, da so pogoji za finančni prispevek iz ESPG izpolnjeni;
C.	ker se vloga nanaša na 267 presežnih delavcev (upravičencev), ki so prenehali opravljati dejavnost v zgoraj navedenih gospodarskih sektorjih; 
D.	ker je Komisija 20. januarja 2026 sprejela predlog sklepa o uporabi sredstev ESPG v korist Belgije, da bi podprla ponovno vključitev 267 ciljnih upravičencev na trg dela; 
E.	ker je Ameriško podjetje Tupperware Brands, ki je matično podjetje podjetja Tupperware Belgium, nepričakovano preklicalo licence za proizvodnjo in prodajo, podeljene podjetju Tupperware General Services NV, zaradi česar je belgijska hčerinska družba podjetja Tupperware postala finančno neuspešna, kar je privedlo do njenega stečaja 17. februarja 2025; ker so oktobra 2024 Tupperware Brands prevzeli upniki, pri čemer je prevzem je privedel do znatnega prestrukturiranja, pri čemer se je podjetje umaknilo z nekaterih neključnih trgov in zaprlo obrate, kot so evropske tovarne; 
F.	ker se v Belgiji število stečajev od leta 2022 povečuje; ker je leta 2024 stečaj razglasilo več kot 11 000 podjetij (6 323 v Flandriji), kar je največ od leta 2013; ker se je ta trend nadaljeval, pri čemer je med januarjem in septembrom 2025 stečaj razglasilo 8 493 podjetij, od tega 4 964 ali 58 % v Flandriji; ker je bilo zaradi stečajev leta 2024 v Belgiji izgubljenih 32 566 delovnih mest, v prvi polovici leta 2025 pa 15 351, od tega 59 % oziroma 51 % v Flandriji; ker je bilo približno 18 % delovnih mest izgubljenih v industriji; ker poleg tega nedavna prestrukturiranja, kot so presežki v podjetjih Van Hool, Sappi in Purmo, BelGaN, Casa in Audi, za katere je Belgija zaprosila za podporo iz ESPG, vplivajo na flamski trg dela, in sicer se je odpiranje delovnih mest v industriji zmanjšalo;
G.	ker je bilo podjetje Tupperware v Aalstu, enem od šestih upravnih okrožij pokrajine Vzhodna Flandrija; ker se je v Vzhodni Flandriji maja 2025 število prostih delovnih mest, sporočenih javnim zavodom za zaposlovanje, zmanjšalo za 13,8 %; ker se je poleg tega Aalst že pred zaprtjem podjetja Tupperware spopadal z najnižjo stopnjo zaposlenosti v Flandriji, in sicer 53,82 %, kar je 20 odstotnih točk manj od povprečne stopnje zaposlenosti v Flandriji (74,1 %); ker stopnja brezposelnosti v Flandriji znaša približno 3,8 %; ker pa se je pri ljudeh z nizko ravnjo izobrazbe povečala na 8,8 % (+5 odstotnih točk); ker ima vsak tretji nekdanji delavec podjetja Tupperware nizko raven izobrazbe, zaradi česar je potrebna posebna podpora, prilagojena tem profilom, da bi delavcem pomagali pri premagovanju njihovih pomanjkljivosti in iskanju nove zaposlitve;
H.	ker je Belgija navedla, da je bil usklajeni sveženj prilagojenih storitev pripravljen v posvetovanju s socialnimi partnerji v skladu s členom 7(4) uredbe o ESPG; 
I.	ker sredstva ESPG ne presegajo najvišjega letnega zneska 30 milijonov EUR (v cenah iz leta 2018), kot je določeno v členu 8 Uredbe Sveta (EU, Euratom) 2020/2093 z dne 17. decembra 2020 o določitvi večletnega finančnega okvira za obdobje 2021–2027;
zato Odbor za zaposlovanje in socialne zadeve poziva Odbor za proračun kot pristojni odbor, naj v svoj predlog resolucije vključi naslednje pobude:
1.	želi spomniti, da je namen ESPG izkazovati solidarnost z upravičenci in jih podpirati; meni, da bi morali biti finančni prispevki iz ESPG prvenstveno usmerjeni k aktivnim ukrepom na trgu dela in prilagojenim storitvam, s katerimi bi se upravičenci hitro ponovno vključili v dostojno in trajnostno zaposlitev v svojem prvotnem sektorju ali zunaj njega; poudarja, da je delavce pomembno pripraviti na nujno potrebni zeleni in digitalni prehod evropskega gospodarstva in družbe ter jim pri tem pomagati; v zvezi s tem ponovno poudarja, da ima Unija pomembno vlogo pri nudenju potrebnih kvalifikacij za pravičen prehod v skladu z evropskim zelenim dogovorom, tudi s financiranjem iz ESPG; 
2.	se strinja s Komisijo, da so pogoji iz člena 4(2), točka (a) uredbe o ESPG izpolnjeni in da je Belgija na podlagi navedene uredbe upravičena do finančnega prispevka v znesku 1 622 650 EUR, kar je 85 % skupnih stroškov v znesku 1 909 000 EUR, od česar stroški posameznikom prilagojenih storitev znašajo 1 843 500 EUR, stroški priprave, upravljanja, informiranja in obveščanja javnosti ter nadzora in poročanja pa 65 500 EUR;
3.	ugotavlja, da je Belgija predložila vsa potrebna zagotovila, da so bile zahteve iz nacionalne zakonodaje in zakonodaje EU o kolektivnem odpuščanju izpolnjene ter da se bosta pri dostopu do predlaganih ukrepov in njihovem izvajanju spoštovali načeli enake obravnave in nediskriminacije;
4.	želi spomniti na profil presežnih delavcev, pri čemer je več kot polovica odpuščenih delavcev starejših od 50 let, tretjina pa ima nižjo srednješolsko izobrazbo ali manj, zato meni, da bodo delavci zaradi upadanja števila prostih delovnih mest in geografske porazdelitve potrebovali dodatno prilagojeno podporo, zlasti ciljno usmerjeno pomoč, osredotočeno na izpopolnjevanje in preusposabljanje, da jim bo uspelo najti zaposlitev;
5.	poudarja, da je Belgija potrdila, da ukrepi, za katere bo uporabljen finančni prispevek iz ESPG, ne bodo deležni finančnih prispevkov iz drugih finančnih instrumentov Unije;
6.	ugotavlja, da usklajen sveženj prilagojenih ukrepov za delavce zajema naslednje: (a) (a) projektna skupina (informativni sestanki, ki jih organizirajo upravitelji računov s poglobljenim poznavanjem lokalnega trga dela in svetovalci, ki imajo izkušnje z zagotavljanjem usmerjanja v postopkih kolektivnega odpuščanja), (b) iskanje nadomestne zaposlitve (storitve iskanja nadomestne zaposlitve, ki se zagotavljajo v okviru skupinskih ali individualnih srečanj, začetni razgovor in individualna karierna orientacija, certificiranje pridobljenih spretnosti, smernice za uporabo digitalne platforme za iskanje zaposlitve itd.; tisti, ki potrebujejo usposabljanje na področju IKT, bodo deležni osnovnega usposabljanja in dodatne podpore prek digitalnih bank, kjer si lahko izposodijo prenosni računalnik, se udeležijo usposabljanja o tem, kako ga uporabljati, itd.), (c) pomoči pri iskanju zaposlitve, (d) usmerjanje, (e) okrepljena pomoč pri iskanju zaposlitve, (f) usposabljanje in preusposabljanje, (g) usposabljanje na delovnem mestu, (h) karierni sejem ter (i) iskanje delovnih mest ter povezovanje ponudbe delovnih mest in povpraševanja po njih; glede na starost in izobrazbeni profil ciljnih upravičencev poudarja, da bi bilo treba pri nudenju prilagojenih storitev upoštevati posebne potrebe teh skupin;
[bookmark: _Hlk222318689]7.	poudarja zlasti pomen člena 7(2) uredbe o ESPG, v skladu s katerim je treba v usklajenem svežnju predvideti prihodnje obete na trgu dela ter potrebna znanja in spretnosti, združljiva s prehodom na trajnostno gospodarstvo, ki bo gospodarno z viri, pri čemer je poseben poudarek na razširjanju spretnosti, potrebnih v digitalni industrijski dobi; pozdravlja dejstvo, da usposabljanje na področju IKT in dodatna podpora, predvidena v okviru služb za iskanje nadomestne zaposlitve, zagotavljata podporo digitalno nepismenim in tistim, ki imajo določena digitalna znanja in spretnosti, kar je podprto z oceno digitalnih znanj in spretnosti ter določbami za delavce, da si izposodijo prenosni računalnik, se udeležijo usposabljanja o njegovi uporabi in dobijo odgovore na svoja digitalna vprašanja;
8.	želi spomniti na možnost, da se v usklajeni sveženj vključijo posebni časovno omejeni ukrepi, med drugim dodatki za nego otroka, kot je določeno v členu 7(2)(b) uredbe o ESPG, da se iskalcem zaposlitve omogoči udeležba v predlaganih dejavnostih.

